Covid ry Malan se Engeland-plan in wiele | Netwerk24
Covid ry Malan se Engeland-plan in wiele
19 Augustus 2020 14:02
Janneman Malan maak skouers oop in verlede maand se Solidarity Cup-wedstryd in Centurion. Foto: Gallo Images
Die koronavirus-pandemie het die Engelse graafskap Leicestershire met geen ander keuse gelaat as om die Protea-kolwer Janneman Malan se kontrak te kanselleer nie.
Volgens 'n verklaring het Leicestershire saam met Malan en sy verteenwoordiger alles moontlik probeer doen om die 24-jarige vir die komende T20-Blast (Engeland se T20-liga) in Engeland te kry. Visum- en reisprobleme weens die pandemie het egter 'n stokkie daarvoor gesteek.
Daar is nou ooreengekom dat die Cape Cobras-kolwer weer vir die 2021-seisoen 'n kontrak met Leicestershire sal probeer sluit.
Leicestershire se uitvoerende hoof, Sean Jarvis, het dié verwikkeling as " 'n groot slag" vir die graafskap bestempel.
Malan het sy eendag-debuut vroeër vanjaar vir die Proteas gemaak en in slegs sy tweede wedstryd in Bloemfontein 'n onoorwonne 129 lopies teen Australië geslaan.
Hy is nou deel van die Proteas se kultuurkamp, wat Dinsdag begin het en tot Saterdag in Skukuza sal duur. – TeamTalk